Upinde wa Mto wenye miujiza
Language: Swahili | Genre: Creative_writing

﻿Upinde wa Mto wenye miujiza

Watoto watatu, Ado, Aggie, na Eddy  waliisikiliza mvua ikinyesha. Walitaka  sana kuchezea kwenye mvua hiyo.  Walitaka kuugusa upinde ulioonekana  angani. Lakini mama alisema, "La!"  Walilia wakitumaini kwamba mama  atabadili nia yake. Lakini, hilo  halikufanyika. Eddy hata alijaribu  kunyatia na kutoka nje ya nyumba ili  autembelee upinde ule.  
Mama alimpata kabla hajaenda mbali.  Aliipaza sauti yake ili Eddy na dada  zake pia waweze kusikia. "Utapata  mafua," mama alisema. "Hampendi  kunywa supu iliyo na pilipili lakini  mkipata mafua, lazima mtainywa,"  aliongezea kwa tabasamu.  
Akiwa na matumaini kwamba  watamwuliza awasimulie hadithi,  mama alisema, "Upinde ni mto wa  miujiza ulio na nguvu za kuponya.  Lakini uko mbali angani msikoweza  kuufikia. Kwa hivyo mkipata mafua,  upinde hautawasaidia."  
"Tafadhali, mama, tusimulie ile hadithi  inayohusu upinde," Aggie alisema.  "Ndiyo, tafadhali, mama, ningependa  kuisikia pia," Ado aliongeza. "Mimi  pia," Eddy alimsihi mama huku  akimvuta mkono. "Hebu tuone,  mmmm," mama alisema kwa utani.  "Sawa wapendwa, karibieni. Mama  yenu msimulizi ndiye huyu hapa  kuwasimulia!"  
Aggie aliileta fimbo iliyotumiwa na  wasimulizi. Alimpatia mama. Eddy  alikileta kitambaa alichozoea kuvaa  aliposimulia. Alipoishika ile fimbo na  kukivaa kile kitambaa, mama alikuwa  tayari kuwasimulia wanawe hadithi.  Waliketi kimya kuisikiliza ile hadithi  waliyoisikia mara nyingi. Ado aliipuliza  firimbi kuashiria kuanza. Kisha  masimulizi yalianza.  
"Hapo zamani, upinde ulikuwa mto wa  miujiza. Ulikuwa umejificha katika  vichaka vilivyokuwa kijijini Bombo.  Kwa sababu ulikuwa na nguvu za  kuponya, ulipewa ulinzi mkali. Yeyote  aliyekuwa mgonjwa, aliyanywa maji  yake. Upinde huo ulifurahi  ulipogawanya nguvu zake. Lakini  haukupenda watu wasiokuwa na  nidhamu."  
"Kwa sababu ya nguvu zake za  miujiza, kulikuwa na aiskrimu kwenye  ukingo wa mto huo! Waliokuja  kuyanywa maji, hasa watoto, vilevile  walifurahi kuila aiskrimu. Aiskrimu  hiyo ilikuwa ya rangi nyekundu,  rangi ya machungwa, manjano, kijani  kibichi, bluu, zambarau na nili."  
"Siku moja, Bomu, Bi kizee mmoja  mtukutu, alikuja kutoka nchi ya mbali.  Alipowasili, alikutana na mlinzi. Mlinzi  hakumtambua kwa hivyo alikuwa na  hisia asizowahi kuwa nazo. Hata hivyo,  alizipuuza hisia zake. Alimwelekeza Bi  kizee huyo kwenda mtoni huku  akimkumbusha kuuheshimu ule mto.  Bomu alikubali kisha akaenda majini."  
"Bomu aliyanywa maji na akapona.  Halafu akatazama kuhakikisha  kwamba hakuna aliyemwona.  Alilichukua jiwe akalitumbukiza majini.  Alilitazama likiinuka na kusambaza  viwimbi vyake. Alifurahi sana hata  akakichukua kijiti na kurudia kitendo  hicho. Vilevile, kijiti kilisambaza  viwimbi vyake." 
"Bomu aliruka majini! Alikuwa na  matumaini ya kuupata uzima wa  milele. Mara tu aliporuka, mto uliinuka  juu. Uliruka juu angani, usiwahi kurudi  tena kijijini Bombo. Wakati mwingine,  upinde hutokezea baada ya mvua na  kuonekana kama mto tena. Na huo  ndio mwisho wa hadithi yangu,"  mama alisema.  
"Kwa hivyo, wapenzi wangu,  niambieni, kwa nini mnaipenda sana  hadithi hii?" mama aliuliza. "Kila mara  mnaniuliza niwasimulie." Ado  alitabasamu kisha akajibu,  "Ninaipenda kwa sababu  inanikumbusha kuzisikiza hisia  zangu." Naye Aggie akasema,  "Inanikumbusha rangi za upinde."  
Eddy alijaribu bahati yake,  "Ninaipenda kwa sababu  inanikumbusha aiskrimu! Tafadhali,  ninaweza kupata aiskrimu kidogo  sasa?" "Mmmm. Sasa kuna baridi  sana. Heri tuile aiskrimu kesho,"  mama alisema. Kisha akaongeza,  "Wakati ujao, nitawaeleza hadithi  kuhusu hatima ya upinde."  


Source www.africanstorybook.org